નાની હતી ત્યારે પપ્પા-મમ્મી સાથે ચોરવાડ ગઈ હતી ત્યારે એ રેતીનુ ઘર બનાવતી , થોડુ પાણી લઈ થેપી થેપીને એને મજબૂત બનાવવા પ્રયત્ન કરતી અને પાણીની એક છાલકે એ ઘર હતુ ન-હતુ થઈ જતુ. પપ્પા સમજાવતા એ તો એમ જ હોય , માટીનુ ઘર કોને કહેવાય? અને બીજે આગળ થોડે દૂર જઈને ફરીથી એને ઘર બનાવવામાં મદદ કરતા. આજે પણ મોટી થઈને એણે માટીનુ જ ઘર બનાવ્યુ કે જે એકજ છાલકમાં હતુ ન હતુ થવા માંડ્યુ ? ને હવે તો એના દરિયાલાલે એને ચારે બાજુથી આવરી લીધી હતી ક્યાંય કોઇ કોરી જગ્યા જ ક્યાં હતી કે આગળ થોડે દૂર જઈને બીજુ ઘર પણ બનાવે ? વારંવાર પ્રેમની છાલકે ભીંજવતો એનો સંદિપ , હું તો ખોબો માંગુને એ દઈદે દરિયો…જેવુ વ્હાલ વરસાવતો સંદિપ અત્યારે સાવ કોરાકટ રણ જેવો કેમ? આ સંબંધો- આ સગપણ કોઇ ખાસ કારણ વગર ભારણ જેવુ કેમ બની રહ્યુ?